Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01. - vjerodostojno tumačenje, 129/05, 109/07, 125/08, 36/09, 150/11, 144/12, 19/13. - pročišćeni tekst, 137/15, 123/17, 98/19. i 144/20) i članka 30. Statuta Općine Sveti Ivan Žabno («Službeni glasnik Koprivničko-križevačke županije» broj 10/13, 2/18. i 6/20), Općinsko vijeće Općine Sveti Ivan Žabno na 26. sjednici održanoj 16. veljače 2021. donijelo je

# STATUT

OPĆINE SVETI IVAN ŽABNO

## I. OPĆE ODREDBE

Članak 1.

 Statutom Općine Sveti Ivan Žabno (u daljnjem tekstu: Statut) uređuje se samoupravni djelokrug Općine Sveti Ivan Žabno (u daljnjem tekstu: Općina), njezina obilježja, javna priznanja, ustrojstvo, ovlasti i način rada tijela Općine, način obavljanja poslova, oblici neposrednog sudjelovanja građana u odlučivanju, provođenje referenduma u pitanjima iz samoupravnog djelokruga, mjesna samouprava, ustrojstvo i rad javnih službi, suradnja s drugim jedinicama lokalne i područne (regionalne) samouprave, te druga pitanja od važnosti za ostvarivanje prava i obveza Općine.

Članak 2.

 Općina je jedinica lokalne samouprave.

 Područje Općine obuhvaća naselja: Brdo Cirkvensko, Brezovljani, Cepidlak, Cirkvena, Hrsovo, Kenđelovec, Kuštani, Ladinec, Markovac Križevački, Novi Glog, Predavec Križevački, Rašćani, Sveti Ivan Žabno, Sveti Petar Čvrstec, Škrinjari i Trema.

 Granice područja Općine predstavljaju granice njenih rubnih katastarskih općina, odnosno granice njenih rubnih naselja prikazane u službenoj evidenciji prostornih jedinica.

 Granice Općine mogu se mijenjati na način i po postupku propisanom zakonom.

Članak 3.

 Općina je pravna osoba.

 Sjedište Općine je u Svetom Ivanu Žabnu, Trg Karla Lukaša 11.

 Tijela Općine i Jedinstveni upravni odjel imaju pečate.

 Broj, sadržaj, promjer i namjena pečata koje koriste tijela Općine i Jedinstveni upravni odjel uredit će se posebnom odlukom Općinskog vijeća.

II. OBILJEŽJA OPĆINE SVETI IVAN ŽABNO

Članak 4.

 Općina ima grb i zastavu.

 Obilježjima iz stavka 1. ovoga članka predstavlja se Općina i izražava pripadnost Općini

 Grb i zastava koriste se na način kojim se ističe tradicija i dostojanstvo Općine.

 Grb i zastava ne smiju sadržavati simbole protivne Ustavu Republike Hrvatske i drugim propisima.

 Način uporabe i zaštita obilježja Općine utvrđuje se posebnom odlukom Općinskog vijeća, u skladu sa zakonom i ovim Statutom.

 Na temelju mjerila koja općim aktom utvrdi Općinsko vijeće, općinski načelnik može odobriti uporabu grba i zastave pravnim osobama radi promicanja interesa Općine.

 Članak 5.

Opis grba Općine je: u zelenome polju zlatna/žuta puška između srebrne/ bijele školjke i srebrne/bijele lopate bez drške.

Članak 6.

Opis zastave je: zastava omjera 1:2 žute boje s grbom općine u sredini.

Članak 7.

 Dan Općine je 24. lipnja, na blagdan Svetog Ivana Krstitelja, koji se svečano slavi kao blagdan Općine.

## III. JAVNA PRIZNANJA

Članak 8.

 Općinsko vijeće dodjeljuje javna priznanja za iznimna dostignuća i doprinos od osobitog značenja za razvitak i ugled Općine, a osobito za naročite uspjehe u unapređivanju gospodarstva, znanosti, kulture, zaštite i unapređivanja čovjekovog okoliša, ljudskih prava, sporta, tehničke kulture, zdravstva i drugih javnih djelatnosti, te za poticanje aktivnosti koje su tome usmjerene.

Članak 9.

 Javna priznanja Općine su:

1. Počasni građanin Općine Sveti Ivan Žabno,
2. Nagrada Općine Sveti Ivan Žabno za životno djelo,
3. Nagrada Općine Sveti Ivan Žabno,
4. Zahvalnica Općine Sveti Ivan Žabno.

Članak 10.

 Uvjeti za dodjelu javnih priznanja, njihov izgled i oblik, kriterij i postupak njihove dodjele, tijela koja provode postupak i dodjeljuju javna priznanja, uređuje se posebnom odlukom Općinskog vijeća.

IV. SURADNJA S DRUGIM JEDINICAMA LOKALNE I PODRUČNE (REGIONALNE)

 SAMOUPRAVE

Članak 11.

 Ostvarujući zajednički interes u unapređivanju gospodarskog, društvenog i kulturnog razvitka, Općina uspostavlja i održava suradnju s drugim jedinicama lokalne i područne (regionalne) samouprave u zemlji i inozemstvu, u skladu sa zakonom i međunarodnim ugovorima.

Članak 12.

 Općinsko vijeće donosi odluku o uspostavljanju suradnje, odnosno sklapanju sporazuma (ugovora, povelje, memoranduma i sl.) o suradnji sa pojedinim jedinicama lokalne i područne (regionalne) samouprave, kada ocijeni da postoji dugoročan i trajan interes za uspostavljanje suradnje i mogućnosti za njezino razvijanje.

 Kriterij za uspostavljanje suradnje, te postupak donošenja odluke uređuje se posebnom odlukom Općinskog vijeća.

Članak 13.

 Sporazum o suradnji Općine i općine ili grada druge države objavljuje se u «Službenom glasniku Koprivničko-križevačke županije».

V. SAMOUPRAVNI DJELOKRUG

Članak 14.

 Općina je samostalna u odlučivanju u poslovima iz samoupravnog djelokruga u skladu s Ustavom Republike Hrvatske i zakonom, te podliježe samo nadzoru zakonitosti rada i akata tijela Općine.

Članak 15.

 Općina u samoupravnom djelokrugu obavlja poslove lokalnog značaja kojima se neposredno ostvaruju prava građana, a koja nisu Ustavom ili zakonom dodijeljeni državnim tijelima i to osobito poslove koji se odnose na:

* uređenje naselja i stanovanje,
* prostorno i urbanističko planiranje,
* komunalno gospodarstvo,
* brigu o djeci,
* socijalnu skrb,
* primarnu zdravstvenu zaštitu,
* odgoj i osnovno obrazovanje,
* kulturu, tjelesnu kulturu i sport,
* zaštitu potrošača,
* zaštitu i unapređenje prirodnog okoliša,
* protupožarnu i civilnu zaštitu,
* promet na svojem području,
* održavanje nerazvrstanih cesta i
* ostale poslove sukladno posebnim zakonima.

Općina obavlja poslove iz samoupravnog djelokruga sukladno posebnim zakonima kojima se

uređuju pojedine djelatnosti iz stavka 1. ovog članka.

 Poslovi iz samoupravnog djelokruga detaljnije se utvrđuju odlukama Općinskog vijeća i Općinskog načelnika u skladu sa zakonom i ovim Statutom.

Članak 16.

 Općina može organizirati obavljanje pojedinih poslova iz članka 15. ovog Statuta zajednički s drugom jedinicom lokalne samouprave ili više jedinica lokalne samouprave, osnivanjem zajedničkih tijela, zajedničkog upravnog odjela ili službe, zajedničkog trgovačkog društva ili zajednički organizirati obavljanje pojedinih poslova u skladu s posebnim zakonom.

 Odluku o obavljanju poslova na način propisan u stavku 1. ovog članka donosi Općinsko vijeće, temeljem koje općinski načelnik sklapa sporazum o osnivanju zajedničkog upravnog tijela, kojim se propisuje financiranje, način upravljanja, odgovornost, statusna pitanja službenika i namještenika i druga pitanja od značaja za to tijelo.

Članak 17.

 Općinsko vijeće može posebnom odlukom pojedine poslove iz samoupravnog djelokruga Općine, čije je obavljanje od šireg interesa za građane na području više jedinica lokalne samouprave prenijeti na Koprivničko-križevačku županiju, u skladu sa njezinim Statutom.

## VI. NEPOSREDNO SUDJELOVANJE GRAĐANA U ODLUČIVANJU

1. Referendum

Članak 18.

 Građani mogu neposredno sudjelovati u odlučivanju o poslovima putem lokalnog referenduma i zbora građana u skladu sa zakonom i ovim Statutom.

Članak 19.

 Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja iz djelokruga Općinskog vijeća, kao i o drugim pitanjima određenim zakonom i Statutom.

 Prijedlog za donošenje odluke o raspisivanju referenduma iz stavka 1. ovog članka može temeljem odredaba zakona i ovog Statuta dati najmanje jedna trećina članova Općinskog vijeća, općinski načelnik, većina Vijeća Mjesnih odbora i 20 % ukupnog broja birača upisanih u popis birača Općine.

 Prijedlog mora biti podnesen u pisanom obliku i mora sadržavati osobne podatke ( ime i prezime, adresa prebivališta, OIB) i vlastoručni potpis birača odnosno predlagatelja.

 Općinsko vijeće može raspisati savjetodavni referendum o pitanjima iz svog djelokruga.

Članak 20.

 Osim slučajeva iz članka 19. ovog Statuta, referendum se raspisuje radi opoziva općinskog načelnika.

 Na postupak referenduma za opoziv odgovarajuće se primjenjuju odredbe zakona kojim se uređuje provedba referenduma.

 Prijedlog za donošenje Odluke o raspisivanju referenduma iz stavka 1. ovoga članka može dati 2/3 članova Općinskog vijeća“. Prijedlog mora biti predan u pisanom obliku i potpisan od članova Općinskog vijeća.

 Prijedlog za raspisivanje referenduma iz stavka 1. ovoga članka može predložiti i 20% ukupnog broja birača upisanih u popis birača Općine. Prijedlog mora biti predan u pisanom obliku i potpisan od članova Općinskog vijeća.

 Općinsko vijeće ne smije raspisati referendum za opoziv općinskog načelnika prije proteka roka od 6 mjeseci od održanih izbora ni ranije održanog referenduma za opoziv, kao ni u godini u kojoj se održavaju redovni izbori za općinskog načelnika.

 Ako je raspisivanje referenduma za opoziv predložilo 2/3 članova općinskog vijeća, Općinsko vijeće je dužno izjasniti se o podnesenom prijedlogu i donijeti odluku u roku 30 dana od dana zaprimanja prijedloga. Odluku o raspisivanju referenduma Općinsko vijeće donosi dvotrećinskom većinom svih članova Općinskog vijeća.

 Ako je raspisivanje referenduma predložilo 20% ukupnog broja birača Općine predsjednik Općinskog vijeća dužan je zaprimljeni prijedlog dostaviti tijelu državne uprave nadležnom za lokalnu i područnu (regionalnu) samoupravu u roku od 30 dana od dana zaprimanja prijedloga radi utvrđivanja da li je prijedlog podnesen od potrebnog broja birača. Ako je prijedlog podnesen od potrebnog broja birača Općinsko vijeće će raspisati referendum u roku 30 dana od dana zaprimanja odluke tijela državne uprave nadležnog za lokalnu i područnu (regionalnu) samoupravu.

 Ako se na referendumu donese odluka o opozivu općinskog načelnika, mandat mu prestaje danom objave rezultata referenduma, a Vlada Republike Hrvatske imenuje povjerenika Vlade Republike Hrvatske za obavljanje poslova iz nadležnosti općinskog načelnika.

Članak 21.

 Odluka o raspisivanju referenduma sadrži:

* naziv tijela koje raspisuje referendum,
* područje za koje se raspisuje referendum,
* naziv akta o kojem se odlučuje na referendumu, odnosno naznaku pitanja o kojem će birači

odlučivati,

* obrazloženje akta ili pitanja o kojima se raspisuje referendum,
* referendumsko pitanje ili pitanja, odnosno jedan ili više prijedloga o kojima će birači

odlučivati,

* te dan održavanja referenduma.

Odluka iz stavka 1. ovog članka objavljuje se u Službenom glasniku Koprivničko-križevačke

Županije i mrežnim stranicama Općine.

Članak 22.

 Pravo glasovanja na referendumu imaju građani koji imaju prebivalište na području Općine i upisani su u popis birača Općine.

Članak 23.

 Odluka donesena na referendumu o pitanjima iz članka 19. ovog Statuta obvezatna je za Općinsko vijeće, osim odluke donesene na savjetodavnom referendumu koja nije obvezatna.

Članak 24.

 Ustavnost i zakonitost referenduma nadzire Državno povjerenstvo za provedbu referenduma i Ustavni sud Republike Hrvatske, a odluke donijete na referendumu podliježu nadzoru zakonitosti općih akata koji provodi tijelo državne uprave nadležno za lokalnu i područnu (regionalnu) samoupravu.

1. **Zbor građana**

Članak 25.

 Zbor građana saziva vijeće mjesnog odbora radi izjašnjavanja građana o pitanjima i prijedlozima iz samoupravnog djelokruga Općine.

 Zbor građana saziva se za cijelo područje ili za dio područja mjesnog odbora koje čini zasebnu cjelinu.

 Članak 26.

 Općinsko vijeće može tražiti mišljenje od zborova građana o prijedlogu općeg akta ili drugog pitanja iz djelokruga Općine kao i o drugim pitanjima određenim zakonom ili ovim Statutom.

 Prijedlog za traženje mišljenja iz stavka 1. ovog članka može dati jedna trećina članova Općinskog vijeća i Općinski načelnik.

 Općinsko vijeće je dužno razmotriti prijedlog iz stavka 2. ovog članka u roku 60 dana od dana zaprimanja prijedloga.

 Općinsko vijeće donosi odluku kojom se određuju pitanja o kojima će se tražiti mišljenje od mjesnih zborova građana te vrijeme u kojem mišljenje treba dostaviti.

Članak 27.

 Zbor građana može sazvati i općinski načelnik radi izjašnjavanja građana o pitanjima i prijedlozima iz samoupravnog djelokruga Općine.

Članak 28.

 Mišljenje dobiveno od zbora građana obvezatno je za mjesni odbor, a savjetodavno za općinsko vijeće i općinskog načelnika.

Članak 29.

 Za pravovaljano izjašnjavanje na zboru građana potrebna je prisutnost najmanje 10% birača upisanih u popis birača mjesnog odbora za čije područje je sazvan zbor građana.

 Izjašnjavanje građana na zboru građana je javno, osim ako se na zboru većinom glasova prisutnih građana ne donese odluka o tajnom izjašnjavanju, a odluke se donose većinom glasova prisutnih građana.

Članak 30.

 Način sazivanja rada i odlučivanja na zboru građana detaljnije se uređuje posebnom odlukom općinskog vijeća.

**3. Prijedlozi građana**

Članak 31.

 Građani imaju pravo predlagati Općinskom vijeću donošenje određenog akta ili rješavanje određenog pitanja iz djelokruga Općinskog vijeća te podnositi peticije o pitanjima iz samoupravnog djelokruga Općine.

 Općinsko vijeće raspravlja o prijedlogu i peticiji iz stavka 1. ovoga članka ako prijedlog potpisom podrži najmanje 10 % birača od ukupnog broja birača Općine upisanih u popis birača Općine.

 Općinsko vijeće dužno je dati odgovor podnositeljima, najkasnije u roku od 3 mjeseca od prijema prijedloga.

Članak 32.

 Način podnošenja prijedloga i peticija, odlučivanje o njima i druga pitanja uređuju se posebnom odlukom općinskog vijeća.

**4. Predstavke i pritužbe građana**

Članak 33.

 Građani imaju pravo podnositi predstavke i pritužbe na rad tijela Općine kao i na rad Jedinstvenog upravnog odjela, te na nepravilan odnos zaposlenih u tim tijelima kada im se obraćaju radi ostvarivanja svojih prava i interesa ili izvršavanja svojih građanskih dužnosti.

 Na podnijete predstavke i pritužbe čelnik tijela Općine odnosno pročelnik Jedinstvenog upravnog odjela dužan je odgovoriti u roku od 30 dana od dana podnošenja predstavke, odnosno pritužbe.

 Ostvarivanje prava iz stavka 1. ovog članka osigurava se ustanovljavanjem knjige pritužbi, postavljanjem sandučića za predstavke i pritužbe, te neposrednim komuniciranjem s ovlaštenim predstavnicima tijela Općine.

 Predstavke i pritužbe mogu se podnijeti i elektroničkim putem.

## VII. TIJELA OPĆINE

Članak 34.

 Tijela Općine su:

* Općinsko vijeće,
* Općinski načelnik.
1. OPĆINSKO VIJEĆE

Članak 35.

 Općinsko vijeće je predstavničko tijelo građana i tijelo lokalne samouprave, koje donosi odluke i akte u okviru djelokruga Općine, te obavlja i druge poslove u skladu sa Ustavom, zakonom i ovim Statutom.

 Ako zakonom ili drugim propisom nije jasno određeno nadležno tijelo za obavljanje poslova iz samoupravnog djelokruga, poslovi i zadaće koje se odnose na uređivanje odnosa iz samoupravnog djelokruga u nadležnosti su Općinskog vijeća, a izvršni poslovi i zadaće u nadležnosti su Općinskog načelnika.

 Ukoliko se na način propisan stavkom 2. ovog članka ne može utvrditi nadležno tijelo, poslove i zadaće obavlja Općinsko vijeće.

Članak 36.

 Općinsko vijeće donosi:

* Statut Općine,
* Poslovnik Općinskog vijeća
* odluku o uvjetima, načinu i postupku gospodarenja nekretninama u vlasništvu Općine,
* Proračun i odluku o izvršavanju Proračuna,
* polugodišnji i godišnji izvještaj o izvršavanju Proračuna
* odluku o privremenom financiranju,
* odlučuje o stjecanju i otuđenju pokretnina i nekretnina, odnosno raspolaganju drugom imovinom Općine Sveti Ivan Žabno čija je pojedinačna vrijednost veća od 70.000,00 kuna iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju ostalom imovinom. Stjecanje i otuđivanje nekretnina i pokretnina te raspolaganje drugom imovinom mora biti planirano u proračunu Općine i provedeno u skladu sa zakonom.
* odluku o promjeni granica Općine,
* uređuje ustrojstvo i djelokrug Jedinstvenog upravnog odjela,
* donosi odluku o kriterijima za ocjenjivanje službenika i namještenika i načinu provođenja

ocjenjivanja,

* osniva javne ustanove, ustanove, trgovačka društva i druge pravne osobe za obavljanje

gospodarskih, društvenih, komunalnih i drugih djelatnosti od interesa za Općinu,

* daje prethodne suglasnosti na statute ustanova, ukoliko zakonom ili odlukom o osnivanju nije

drugačije propisano,

* donosi odluke o potpisivanju sporazuma o suradnji s drugim jedinicama lokalne i područne

(regionalne) samouprave u skladu sa općim aktom i zakonom,

* raspisuje lokalni referendum,
* bira i razrješuje predsjednika i potpredsjednika Općinskog vijeća,
* bira i razrješava predsjednike i članove radnih tijela Općinskog vijeća,
* odlučuje o pokroviteljstvu Općine,
* donosi odluku o kriterijima, načinu i postupku za dodjelu javnih priznanja i dodjeljuje javna

priznanja,

* imenuje i razrješava i druge osobe određene zakonom, ovim Statutom i posebnim odlukama

Općinskog vijeća,

* donosi Odluku o zaduživanju Općine i zaduživanju pravnih osoba u većinskom izravnom i neizravnom vlasništvu općine,
* donosi Odluku o koeficijentima za plaće službenika i namještenika u Jedinstvenom upravnom odjelu,
* donosi odluke i druge opće akte koji su mu stavljeni u djelokrug zakonom i podzakonskim

aktima.

* obavlja i druge poslove koji su zakonom ili drugim propisom stavljeni u djelokrug Općinskog vijeća

 U vrijeme kada Općinsko vijeće ne zasjeda, predsjednik Općinskog vijeća može u ime Općinskog vijeća preuzeti nefinancijsko, počasno pokroviteljstvo društvene, znanstvene, kulturne, sportske ili druge manifestacije od značaja za Općinu. O preuzetom pokroviteljstvu predsjednik obavještava Općinsko vijeće na prvoj sljedećoj sjednici Općinskog vijeća.

Članak 37.

 Općinsko vijeće ima predsjednika i dva potpredsjednika.

 Jedan potpredsjednik bira se iz reda predstavničke većine, a drugi potpredsjednik iz reda predstavničke manjine, na njihov prijedlog.

 Funkcija predsjednika i potpredsjednika vijeća je počasna i za to obnašatelji funkcije ne primaju plaću. Predsjednik i potpredsjednik imaju pravo na naknadu sukladno posebnoj odluci Općinskog vijeća.

Članak 38.

 Predsjednik Općinskog vijeća:

* zastupa Općinsko vijeće,
* saziva i organizira te predsjedava sjednicama Općinskog vijeća,
* predlaže dnevni red Općinskog vijeća,
* upućuje prijedloge ovlaštenih predlagatelja u propisani postupak,
* brine o postupku donošenja odluka i općih akata,
* održava red na sjednici Općinskog vijeća,
* usklađuje rad radnih tijela Općinskog vijeća,
* potpisuje odluke i akte koje donosi Općinsko vijeće,
* brine o suradnji Općinskog vijeća i Općinskog načelnika,
* brine o zaštiti prava članova Općinskog vijeća,
* obavlja i druge poslove određene zakonom i Poslovnikom Općinskog vijeća.

Predsjednik Općinskog vijeća dužan je dostaviti statut, poslovnik, proračun i druge opće akte nadležnom tijelu državne uprave u čijem je djelokrugu opći akt zajedno s izvatkom iz zapisnika, u roku 15 dana od dana donošenja, te bez odgode općinskom načelniku.

Članak 39.

 Općinsko vijeće čini trinaest članova.

Članak 40.

 Mandat člana Općinskog vijeća izabranog na redovnim izborima počinje danom konstituiranja Općinskog vijeća, a traje do dana stupanja na snagu odluke Vlade Republike Hrvatske o raspisivanju sljedećih redovnih izbora koji se održavaju svake četvrte godine, odnosno do dana stupanja na snagu odluke Vlade Republike Hrvatske o raspuštanju Općinskog vijeća.

 Mandat člana Općinskog vijeća izabranog na prijevremenim izborima traje do isteka tekućeg mandata Općinskog vijeća izabranog na redovnim izborima koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu Odluke Vlade Republike Hrvatske o raspuštanju Općinskog vijeća sukladno odredbama zakona.

 Funkcija člana Općinskog vijeća je počasna i za to član Općinskog vijeća ne prima plaću.

 Član Općinskog vijeća ima pravo na naknadu u skladu s posebnom odlukom Općinskog vijeća.

 Član Općinskog vijeća ima pravo na opravdani izostanak s posla radi sudjelovanja u radu Općinskog vijeća i njegovih radnih tijela, sukladno sporazumu s poslodavcem.

 Član Općinskog vijeća nema obvezujući mandat i nije opoziv.

Članak 41.

Članu Općinskog vijeća prestaje mandat prije isteka vremena na koji je izabran:

* ako podnese ostavku, danom dostave pisane ostavke sukladno pravilima o dostavi propisanim Zakonom o općem upravnom postupku, a koja treba biti zaprimljena najkasnije tri dana prije zakazanog održavanja sjednice Općinskog vijeća i ovjerena kod javnog bilježnika najranije osam dana prije podnošenja iste,
* ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke,
* ako je pravomoćnom sudskom presudom osuđen na bezuvjetnu kaznu zatvora u trajanju

dužem od šest mjeseci, danom pravomoćnosti presude,

* ako mu prestane prebivalište s područja Općine, danom prestanka prebivališta
* ako mu prestane hrvatsko državljanstvo, danom prestanka državljanstva, sukladno odredbama zakona kojim se uređuje hrvatsko državljanstvo,
* smrću.

Članu Općinskog vijeća kojem prestane hrvatsko državljanstvo, a koji je državljanin države članice Europske unije, mandat ne prestaje prestankom hrvatskog državljanstva.

Ostavka člana Općinskog vijeća podnesena suprotno stavku 1. podstavku 1. ovoga članka ne proizvodi pravni učinak.

Članak 42.

 Članu Općinskog vijeća koji za vrijeme trajanja mandata prihvati obnašanje dužnosti koja je prema odredbama zakona nespojiva s dužnošću člana predstavničkog tijela, mandat miruje, a za to vrijeme člana Općinskog vijeća zamjenjuje zamjenik u skladu s odredbama zakona.

 Član Općinskog vijeća je dužan u roku 8 dana od dana prihvaćanja nespojive dužnosti o tome obavijestiti predsjednika Općinskog vijeća, a mandat mu počinje mirovati protekom tog roka.

 Po prestanku obnašanja nespojive dužnosti, član Općinskog vijeća nastavlja s obnašanjem dužnosti člana Općinskog vijeća, ako podnese pisani zahtjev predsjedniku Općinskog vijeća u roku od osam dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.

 Ako član Općinskog vijeća po prestanku obnašanja nespojive dužnosti ne podnese pisani zahtjev iz stavka 3. ovog članka, smatrat će da mu mandat miruje iz osobnih razloga.

 Član Općinskog vijeća može tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku Općinskog vijeća, a mirovanje mandata počinje teći od dana dostave pisanog zahtjeva, sukladno pravilima o dostavi propisanim Zakonom o općem upravnom postupku.

 Mirovanje mandata iz osobnih razloga ne može trajati kraće od 6 mjeseci, a vijećnik nastavlja s obnašanjem dužnosti osmog dana od dana dostave pisane obavijesti predsjedniku Općinskog vijeća.

 Član Općinskog vijeća može tražiti nastavljanje obnašanja dužnosti člana Općinskog vijeća samo jedanput u tijeku trajanja mandata.

Članak 43.

 Član Općinskog vijeća ima prava i dužnosti:

* sudjelovati na sjednicama Općinskog vijeća,
* raspravljati i glasovati o svakom pitanju koje je na dnevnom redu sjednice Općinskog vijeća,
* predlagati Općinskom vijeću donošenje akata, podnositi prijedloge akata i podnositi

amandmane na prijedloge akata,

* postavljati pitanja iz djelokruga rada Općinskog vijeća,
* postavljati pitanja Općinskom načelniku,
* sudjelovati na sjednicama radnih tijela Općinskog vijeća i na njima raspravljati, a u radnim

tijelima kojih je član i glasovati,

* tražiti i dobiti podatke potrebne za obavljanje dužnosti člana Općinskog vijeća od tijela

Općine, te u svezi s tim koristiti njihove stručne i tehničke usluge,

* uvida u podatke iz registara birača za vrijeme dok obavlja dužnost.

 Član Općinskog vijeća ne može biti kazneno gonjen niti odgovoran na bilo koji drugi način, zbog glasovanja, izjava ili iznesenih mišljenja i stajališta na sjednicama Općinskog vijeća.

 Član Općinskog vijeća je dužan čuvati tajnost podataka koji su određeni kao tajni u skladu s pozitivnim propisima, za koje se sazna za vrijeme obnašanja dužnosti člana Općinskog vijeća.

 Član Općinskog vijeća ima i druga prava i dužnosti utvrđene odredbama zakona, ovog Statuta i Poslovnika Općinskog vijeća.

Članak 44.

 Poslovnikom Općinskog vijeća detaljnije se uređuje način konstituiranja, sazivanja, rad i tijek sjednice, ostvarivanje prava, obveza i odgovornosti članova Općinskog vijeća, ostvarivanje prava i dužnosti predsjednika Općinskog vijeća, djelokrug, sastav i način rada radnih tijela, način i postupak donošenja akata u Općinskom vijeću, postupak izbora i razrješenja, sudjelovanje građana na sjednicama, te druga pitanja od značenja za rad Općinskog vijeća.

* 1. RADNA TIJELA

Članak 45.

 Radna tijela Općinskog vijeća su:

* Mandatna komisija,
* Odbor za izbor i imenovanja,
* Odbor za Statut i Poslovnik.

Članak 46.

Mandatna komisija:

* na konstituirajućoj sjednici obavještava Općinsko vijeće o provedenim izborima za Općinsko

vijeće i imenima izabranih članova Općinskog vijeća temeljem objavljenih rezultata nadležnog izbornog povjerenstva o provedenim izborima,

* obavještava Općinsko vijeće o podnesenim ostavkama na dužnost člana Općinskog vijeća, te o

zamjenicima članova Općinskog vijeća koji umjesto njih počinju obavljati dužnost člana Općinskog vijeća,

* obavještava Općinsko vijeće o mirovanju mandata članova Općinskog vijeća po sili zakona, o mirovanju mandata iz osobnih razloga i o mirovanju mandata zbog obnašanja nespojive dužnosti te o zamjeniku vijećnika koji umjesto njega počinje obavljati vijećničku dužnost,
* obavještava Općinsko vijeće o prestanku mirovanja mandata članova Općinskog vijeća,
* obavlja i druge poslove određene ovim Statutom.

Članak 47.

 Odbor za izbor i imenovanja predlaže:

* izbor i razrješenje predsjednika i potpredsjednika Općinskog vijeća,
* izbor i razrješenje članova radnih tijela Općinskog vijeća,
* imenovanje i razrješenje i drugih osoba određenih ovim Statutom i drugim odlukama

Općinskog vijeća,

* propise o primanjima članova Općinskog vijeća, te naknade članovima Općinskog

vijeća za rad u Općinskom vijeću,

* obavlja i druge poslove određene ovim Statutom.

Članak 48.

 Odbor za Statut i Poslovnik:

* predlaže Statut Općine i Poslovnik Općinskog vijeća,
* predlaže pokretanje postupka za izmjenu Statuta odnosno Poslovnika Općinskog vijeća,
* razmatra prijedloge odluka i drugih općih akata koje donosi Općinsko vijeće u pogledu njihove

usklađenosti s Ustavom i pravnim sustavom, te u pogledu njihove pravne obrade i o tome daje mišljenje i prijedloge Općinskom vijeću,

* obavlja i druge poslove određene ovim Statutom.

Članak 49.

 Općinsko vijeće može uz radna tijela osnovana ovim Statutom, osnivati druga stalna i povremena radna tijela radi proučavanja i razmatranja drugih pitanja iz djelokruga Općinskog vijeća, pripreme prijedloga odluka i drugih akata, te davanja mišljenja i prijedloga u svezi pitanja koja su na dnevnom redu Općinskog vijeća.

 Sastav, broj članova, djelokrug i način rada radnih tijela utvrđuje Općinsko vijeće posebnim odlukama.

1. OPĆINSKI NAČELNIK

Članak 50.

 Općinski načelnik zastupa Općinu i nositelj je izvršne vlasti Općine.

 Mandat općinskog načelnika traje četiri godine, a počinje prvog radnog dana koji slijedi danu objave konačnih rezultata izbora i traje do prvog radnog dana koji slijedi danu objave konačnih rezultata izbora novog općinskog načelnika.

 U obavljanju izvršne vlasti Općinski načelnik:

* priprema prijedloge općih akata,
* izvršava i osigurava izvršavanje općih akata i Odluka Općinskog vijeća,
* utvrđuje prijedlog Proračuna Općine i izvršenje Proračuna te prijedlog izmjene Priračuna,
* upravlja nekretninama, pokretninama i imovinskim pravima u vlasništvu Općine u skladu sa

zakonom, ovim Statutom i općim aktom Općinskog vijeća,

* odlučuje o stjecanju i otuđenju pokretnina i nekretnina, odnosno raspolaganju drugom imovinom Općine Sveti Ivan Žabno u visini pojedinačne vrijednosti do najviše 70.000,00 kuna iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno raspolaganju drugom imovinom. Stjecanje i otuđivanje nekretnina i pokretnina te raspolaganje ostalom imovinom mora biti planirano u proračunu Općine i provedeno u skladu sa zakonom,
* upravlja prihodima i rashodima Općine,
* upravlja raspoloživim novčanim sredstvima na računu Proračuna Općine,
* donosi Plan javne nabave u skladu s Proračunom,
* donosi pravilnik o unutarnjem redu za Jedinstveni upravni odjel,
* imenuje i razrješava pročelnika Jedinstvenog upravnog odjela,
* imenuje i razrješava predstavnike Općine u tijelima javnih ustanova i ustanova kojih je osnivač Općina, trgovačkih društava u kojima Općina ima udjele ili dionice i drugih pravnih osoba kojih je Općina osnivač, ako posebnim zakonom nije drugačije određeno,
* utvrđuje plan prijema u službu u Jedinstveni upravni odjel,
* predlaže izradu prostornog plana kao i njegove izmjene i dopune na temelju obrazloženih i

argumentiranih prijedloga fizičkih i pravnih osoba,

* razmatra i utvrđuje konačni prijedlog prostornog plana,
* donosi odluku o objavi prikupljanja ponuda ili raspisivanju natječaja za obavljanje komunalnih

djelatnosti,

* sklapa ugovor o koncesiji za obavljanje komunalnih djelatnosti,
* donosi odluku o objavi prikupljanja ponuda ili raspisivanju natječaja za obavljanje komunalnih

djelatnosti na temelju ugovora i sklapa ugovor o povjeravanju određenih komunalnih poslova,

* daje prethodnu suglasnost na izmjenu cijena komunalnih usluga,
* podnosi Općinskom vijeću izvješće o izvršenju Programa održavanja komunalne infrastrukture i Programa gradnje objekata i uređaja komunalne infrastrukture za prethodnu godinu,
* utvrđuje uvjete, mjerila i postupak za određivanje reda prvenstva za kupnju stana iz programa

društveno poticane stanogradnje,

* provodi postupak natječaja i donosi odluku o najpovoljnijoj ponudi za davanje u zakup

poslovnog prostora u vlasništvu Općine u skladu s posebnom odlukom Općinskog vijeća o poslovnim prostorima,

* organizira zaštitu od požara na području Općine i vodi brigu o uspješnom provođenju i

poduzimanju mjera za unapređenje zaštite od požara,

* usmjerava djelovanje Jedinstvenog upravnog odjela u obavljanju poslova iz samoupravnog

djelokruga Općine, odnosno poslova državne uprave, ako su preneseni Općini,

* nadzire rad Jedinstvenog upravnog odjela i službi u samoupravnom djelokrugu i poslovima

državne uprave,

* daje mišljenje o prijedlozima koje podnose drugi ovlašteni predlagatelji,
* obavlja nadzor nad zakonitošću rada tijela mjesnih odbora,
* obavlja i druge poslove predviđene ovim Statutom i drugim propisima.

 Odluku o imenovanju i razrješenju iz stavka 3., podstavka 11. ovoga članka Općinski načelnik dužan je objaviti u prvom broju „Službenog glasnika Koprivničko- križevačke županije koji slijedi nakon donošenja te Odluke.

Članak 51.

 Općinski načelnik može osnovati radna tijela općinskog načelnika u cilju učinkovitijeg i djelotvornijeg rada u obavljanju izvršnih poslova iz djelokruga Općine.

Radna tijela općinskog načelnika stručno obrađuju pojedina pitanja, daju prijedloge i mišljenja o pojedinim pitanjima, prate stanje u pojedinim područjima ili pripremaju određeni materijal.

Općinski načelnik će posebnim aktom urediti mjerila za određivanje naknade, odnosno naknadu članovima radnih tijela.

Članak 52.

 Općinski načelnik dva puta godišnje podnosi polugodišnje izvješće o svom radu i to do 30. travnja tekuće godine za razdoblje srpanj – prosinac prethodne godine i do 31. listopada za razdoblje siječanj – lipanj tekuće godine.

 Općinsko vijeće može pored izvješća iz stavka 1. ovog članka od Općinskog načelnika tražiti izvješće o pojedinim pitanjima iz njegovog djelokruga.

 Općinski načelnik podnosi izvješće po zahtjevu iz stavka 2. ovog članka u roku od 30 dana od dana primitka zahtjeva. Ukoliko jedan zahtjev sadrži veći broj različitih pitanja, rok za podnošenje izvješća iznosi 60 dana od dana primitka zahtjeva.

Članak 53.

 Općinski načelnik u obavljanju poslova iz samoupravnog djelokruga Općine:

* ima pravo obustaviti od primjene opći akt Općinskog vijeća u roku 8 dana od dana donošenja,

ako ocijeni da je tim aktom povrijeđen zakon ili drugi propis, te zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke. Ako Općinsko vijeće to ne učini, Općinski načelnik je dužan, bez odgode, o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta,

* ima pravo obustaviti od primjene akt Mjesnog odbora ako ocijeni da je taj akt u suprotnosti sa zakonom, Statutom i općim aktima Općinskog vijeća.

Članak 54.

 Općinskog načelnika u slučaju duže odsutnosti ili drugih razloga spriječenosti u obavljanju njegove dužnosti zamjenjuje privremeni zamjenik.

 U slučaju iz stavka 1. ovog članka privremeni zamjenik ima sva prava i dužnosti općinskog načelnika.

 Privremenog zamjenika imenuje svojom odlukom općinski načelnik na početku mandata iz redova izabranih članova Općinskog vijeća.

 Odluku o imenovanju privremenog zamjenika iz reda članova Općinskog vijeća, općinski načelnik može promijeniti tijekom mandata.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine.

 Ovlasti privremenog zamjenika traju dok ne prestanu okolnosti iz stavka 1. ovoga članka.

Članak 55.

 Općinski načelnik sam odlučuje hoće li dužnost na koju je izabran obavljati profesionalno.

 Osoba iz stavka 1. ovog članka dužna su u roku osam dana od dana stupanja na dužnost dostaviti pisanu obavijest Jedinstvenom upravnom odjelu u Općini o tome hoće li dužnost na koju je izabrana obavljati profesionalno.

Ukoliko općinski načelnik dužnost obavlja volonterski ne može promijeniti način obavljanja dužnosti u godini održavanja redovnih lokalnih izbora.

Članak 56.

 Općinskom načelniku i zamjeniku općinskog načelnika mandat prestaje po sili zakona:

* danom dostave pisane ostavke sukladno pravilima o dostavi propisanim Zakonom o općem upravnom postupku,
* danom pravomoćnosti sudske odluke o oduzimanju poslovne sposobnosti,
* danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
* danom prestanka prebivališta na području Općine
* danom prestanka hrvatskog državljanstva,
* smrću.

U slučaju prestanka mandata općinskog načelnika nastankom okolnosti iz stavka 1. ovoga članka pročelnik Jedinstvenog upravnog odjela u roku 8 dana obavještava Vladu Republike Hrvatske o prestanku mandata općinskog načelnika radi raspisivanja prijevremenih izbora za novog općinskog načelnika.

Ako mandat općinskog načelnika prestane Vlada Republike Hrvatske raspisat će prijevremene izbore za općinskog načelnika, a do provedbe prijevremenih izbora dužnost općinskog načelnika obnaša povjerenik Vlade Republike Hrvatske.

## VIII. JEDINSTVENI UPRAVNI ODJEL

Članak 57.

 Za obavljanje poslova iz samoupravnog djelokruga Općine utvrđenih zakonom i ovim Statutom te obavljanje poslova državne uprave koji su zakonom prenijeti na Općinu Općinsko vijeće ustrojava Jedinstveni upravni odjel.

 Ustrojstvo i djelokrug Jedinstvenog upravnog odjela uređuje se posebnom odlukom Općinskog vijeća.

 Jedinstvenim upravnim odjelom upravlja pročelnik kojeg na temelju javnog natječaja imenuje Općinski načelnik.

 Članak 58.

 Jedinstveni upravni odjel u okviru djelokruga utvrđenog posebnom odlukom, neposredno izvršava i nadzire provođenje općih i pojedinačnih akata tijela Općine, te u slučaju neprovođenja općeg akta poduzima propisane mjere.

Članak 59.

 Jedinstveni upravni odjel je samostalan u okviru svog djelokruga, a za zakonito i pravovremeno obavljanje poslova iz svoje nadležnosti odgovoran je Općinskom načelniku.

Članak 60.

 Sredstva za rad Jedinstvenog upravnog odjela osiguravaju se u Proračunu Općine, Državnom proračunu i iz drugih prihoda u skladu sa zakonom.

## IX. JAVNE SLUŽBE

Članak 61.

 Općina u okviru samoupravnog djelokruga osigurava obavljanje djelatnosti kojima se zadovoljavaju svakodnevne potrebe građana na području komunalnih, društvenih i drugih djelatnosti, za koje je zakonom utvrđeno da se obavljaju kao javna služba.

Članak 62.

 Općina osigurava obavljanje djelatnosti iz članka 61. ovog Statuta osnivanjem trgovačkih društava, javnih ustanova, drugih pravnih osoba i vlastitih pogona.

 Općinski načelnik imenuje i razrješava predstavnike Općine u tijelima javnih ustanova, trgovačkih društava i drugih pravnih osoba kojih je osnivač Općina Sveti Ivan Žabno.

 Obavljanje određenih djelatnosti Općina može povjeriti drugim pravnim i fizičkim osobama temeljem ugovora o koncesiji.

## X. MJESNA SAMOUPRAVA

Članak 63.

 Na području Općine osnivaju se mjesni odbori, kao oblici mjesne samouprave, a radi ostvarivanja neposrednog sudjelovanja građana u odlučivanju o lokalnim poslovima.

 Mjesni odbor se osniva za jedno naselje, više međusobno povezanih manjih naselja ili za dio većeg naselja koji u odnosu na ostale dijelove čini zasebnu razgraničenu cjelinu (dio naselja), na način i po postupku propisanim zakonom, ovim Statutom i posebnom odlukom Općinskog vijeća kojom se detaljnije uređuje postupak i način izbora tijela mjesnog odbora.

 Mjesni odbor je pravna osoba.

 U ostvarivanju prava iz stavka 1. ovog članka, mjesni odbor dužan je uvažavati interes Općine u cjelini.

Članak 64.

 Mjesni odbori na području Općine su:

* Mjesni odbor Brdo Cirkvensko,
* Mjesni odbor Brezovljani,
* Mjesni odbor Cepidlak,
* Mjesni odbor Cirkvena,
* Mjesni odbor Hrsovo,
* Mjesni odbor Kenđelovec,
* Mjesni odbor Kuštani,
* Mjesni odbor Ladinec,
* Mjesni odbor Markovac Križevački,
* Mjesni odbor Novi Glog,
* Mjesni odbor Predavec Križevački,
* Mjesni odbor Rašćani,
* Mjesni odbor Sveti Ivan Žabno,
* Mjesni odbor Sveti Petar Čvrstec,
* Mjesni odbor Škrinjari,
* Mjesni odbor Trema.

Područje i granice mjesnih odbora određuju se posebnom odlukom Općinskog vijeća.

Članak 65.

 Inicijativu i prijedlog za osnivanje mjesnog odbora može dati 10 % građana upisanih u popis birača za područje za koje se predlaže osnivanje mjesnog odbora, članovi Općinskog vijeća, te Općinski načelnik.

 U slučaju da prijedlog iz stavka 1. ovog članka daju građani ili članovi Općinskog vijeća, prijedlog se dostavlja u pisanom obliku Općinskom načelniku.

Članak 66.

 Općinski načelnik u roku od 15 dana od dana primitka prijedloga za osnivanje Mjesnog odbora utvrđuje da li je prijedlog podnesen na način i po postupku utvrđenim zakonom i ovim Statutom.

 Ukoliko Općinski načelnik utvrdi da prijedlog za osnivanje Mjesnog odbora nije podnesen na propisani način i po propisanom postupku obavijestit će predlagatelja i zatražiti da u roku od 15 dana dopuni prijedlog za osnivanje mjesnog odbora.

 Pravovaljani prijedlog za osnivanje Mjesnog odbora Općinski načelnik upućuje Općinskom vijeću koje je dužno izjasniti se o prijedlogu u roku od 60 dana od prijema prijedloga.

Članak 67.

 U prijedlogu za osnivanje mjesnog odbora navode se podaci o predlagatelju, području i granicama mjesnog odbora, sjedište mjesnog odbora, osnove pravila mjesnog odbora, te zadaci i izvor financiranja mjesnog odbora.

Članak 68.

 Tijela mjesnog odbora su vijeće mjesnog odbora i predsjednik vijeća mjesnog odbora.

Članak 69.

 Članove vijeća mjesnog odbora biraju građani s područja mjesnog odbora koji imaju biračko pravo na neposrednim izborima, tajnim glasovanjem, razmjernim izbornim sustavom, na vrijeme od četiri godine.

 Izbornu jedinicu za izbor članova vijeća mjesnog odbora čini cijelo područje mjesnog odbora.

 Postupak izbora članova vijeća mjesnog odbora i pitanja vezana uz obavljanje dužnosti članova vijeća mjesnog odbora uređuju se posebnom odlukom Općinskog vijeća.

Članak 70.

 Izbore za članove vijeća mjesnih odbora raspisuje Općinsko vijeće.

 Od dana raspisivanja izbora pa do dana izbora ne može proteći manje od 30 dana niti više od 60 dana.

Članak 71.

 Vijeće mjesnog odbora, uključujući i predsjednika ima od 5 do 7 članova.

* 5 članova u mjesnom odboru koji ima do 500 stanovnika,
* 7 članova u mjesnom odboru koji ima više od 500 stanovnika.

Za člana vijeća mjesnog odbora može biti biran hrvatski državljanin s navršenih 18 godina života,

koji ima prebivalište na području mjesnog odbora.

Članak 72.

 Vijeće mjesnog odbora bira predsjednika vijeća iz svog sastava većinom glasova svih članova na vrijeme od četiri godine.

 Predsjednik vijeća predstavlja mjesni odbor i za svoj rad odgovoran je vijeću mjesnog odbora.

 Predsjednik vijeća mjesnog odbora odgovara općinskom načelniku za obavljanje pojedinih poslova iz samoupravnog djelokruga općine koji su mjesnom odboru povjereni ovim statutom, a koji su od neposrednog i svakodnevnog utjecaja na život i rad građana na području mjesnog odbora.

Članak 73.

 Vijeće mjesnog odbora donosi program rada mjesnog odbora, pravila mjesnog odbora, poslovnik o svom radu, financijski plan i godišnji obračun, te obavlja druge poslove utvrđene zakonom, ovim Statutom i odlukama Općinskog vijeća i Općinskog načelnika.

Članak 74.

 Programom rada utvrđuju se zadaci mjesnog odbora, osobito u pogledu vođenja brige o uređenju područja mjesnog odbora, provođenjem manjih komunalnih akcija kojima se poboljšava komunalni standard građana na području mjesnog odbora, vođenje brige o poboljšanju zadovoljavanja lokalnih potreba građana u oblasti zdravstva, socijalne skrbi, kulture, športa i drugih lokalnih potreba na svom području.

Članak 75.

 Pravilima mjesnog odbora detaljnije se uređuje način konstituiranja, sazivanja i rad vijeća mjesnog odbora, ostvarivanje prava, obveza i odgovornosti članova vijeća mjesnog odbora, ostvarivanje prava i dužnosti predsjednika vijeća mjesnog odbora, način odlučivanja, te druga pitanja od značaja za rad mjesnog odbora.

Članak 76.

 Sredstva za obavljanje poslova povjerenih mjesnim odborima, odnosno za rad vijeća mjesnih odbora osiguravaju se u Proračunu Općine.

 Kriteriji za utvrđivanje i podjelu sredstava u Proračunu Općine za mjesne odbore utvrdit će se posebnom odlukom Općinskog vijeća.

Članak 77.

 Vijeće mjesnog odbora, radi raspravljanja o potrebama i interesima građana, te davanja prijedloga za rješavanje pitanja od lokalnog značenja, može sazvati zborove građana.

 Zbor građana može se sazvati i za dio područja mjesnog odbora koji čini zasebnu cjelinu.

 Zbor građana vodi predsjednik mjesnog odbora ili član vijeća mjesnog odbora kojeg odredi vijeće.

 Odluke donijete na zboru građana iz stavka 1. ovoga članka obvezatna je za vijeće mjesnog odbora, ali ne obvezuje Općinsko vijeće.

Članak 78.

 Stručne i administrativne poslove za potrebe mjesnog odbora obavlja Jedinstveni upravni odjel na način propisan općim aktom kojim se uređuje ustrojstvo i način rada Jedinstvenog upravnog odjela.

Članak 79.

 Inicijativu i prijedlog za promjenu područja mjesnog odbora mogu dati vijeća mjesnog odbora i Općinski načelnik.

 O inicijativi i prijedlogu iz prethodnog stavka Općinsko vijeće donosi odluku uz prethodno pribavljeno mišljenje građana mjesnog odbora za koje se traži promjena područja.

Članak 80.

Nadzor nad zakonitošću rada tijela mjesnog odbora obavlja općinski načelnik, na njegov prijedlog Općinsko vijeće može raspustiti vijeće mjesnog odbora, ako ono učestalo krši odredbe Statut, pravila mjesnog odbora i ne izvršava povjerene mu poslove.

XI. IMOVINA I FINANCIRANJE OPĆINE

Članak 81.

 Sve pokretne i nepokretne stvari, te imovinska prava koja pripadaju Općini čine imovinu Općine.

Članak 82.

 Imovinom Općine upravljaju Općinski načelnik i Općinsko vijeće u skladu s odredbama Statuta i pažnjom dobrog gospodara.

 Općinski načelnik u postupku upravljanja imovinom Općine donosi pojedinačne akte glede upravljanja imovinom, na temelju općeg akta Općinskog vijeća o uvjetima, načinu i postupku gospodarenja nekretninama u vlasništvu Općine.

Članak 83.

 Općina ima prihode kojima u okviru svog samoupravnog djelokruga slobodno raspolaže.

 Prihodi Općine su:

* općinski porezi, prirez, naknade, doprinosi i pristojbe, u skladu sa zakonom i posebnom

odlukom Općinskog vijeća,

* prihodi od stvari u vlasništvu Općine i imovinskih prava,
* prihod od trgovačkih društava i drugih pravnih osoba u vlasništvu Općine odnosno onih u

kojima Općina ima udjele ili dionice,

* prihodi od koncesija,
* novčane kazne i oduzeta imovinska korist za prekršaje koje propiše Općina u skladu sa

zakonom,

* udio u zajedničkim porezu
* sredstva pomoći Koprivničko-križevačke županije i Republike Hrvatske predviđena

u Proračunu Koprivničko-križevačke županije i u Državnom proračunu Republike Hrvatske,

* drugi prihodi određeni zakonom.

Članak 84.

 Temeljni financijski akt Općine je proračun.

 Općinski načelnik, kao jedini ovlašteni predlagatelj, dužan je utvrditi prijedlog proračuna i podnijeti ga predstavničkom tijelu na donošenje u roku utvrđenom posebnim zakonom.

 Ako općinski načelnik ne predloži proračun Općinskom vijeću ili povuče prijedlog prije glasovanja o proračunu u cjelini te ne predloži novi prijedlog proračuna u roku koji omogućuje njegovo donošenje, Vlada Republike Hrvatske će na prijedlog tijela državne uprave nadležnog za lokalnu i područnu (regionalnu) samoupravu razriješiti općinskog načelnika te imenovati povjerenika i raspisati prijevremene izbore za općinskog načelnika sukladno posebnom zakonu.

 Novoizabrani općinski načelnik dužan je predložiti Općinskom vijeću proračun u roku od 45 dana od dana stupanja na dužnost.

 Općinsko vijeće mora donijeti proračun iz stavka 2., ovog članka u roku 45 dana od dana kada ga je općinski načelnik predložio Općinskom vijeću.

Ako se proračun za sljedeću proračunsku godinu ne može donijeti u propisanom roku, općinsko vijeće na prijedlog općinskog načelnika, odnosno privremenog zamjenika načelnika u slučaju duže odsutnosti ili drugih razloga spriječenosti načelnika u obavljanju njegove dužnosti ili drugog ovlaštenog predlagatelja utvrđenog Poslovnikom općinskog vijeća donosi odluku o privremenom financiranju na način i u postupku propisanim zakonom i to najduže za razdoblje od prva tri mjeseca proračunske godine.

Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Ako Visoki upravni sud Republike Hrvatske u postupku ocjene zakonitosti općeg akta ukine proračun Općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u „Narodnim novinama“. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 85.

Ako Općinsko vijeće ne donese proračun prije početka proračunske godine, privremeno se, a najduže za prva tri mjeseca proračunske godine, na osnovi odluke privremenom financiranju, nastavlja financiranje poslova, funkcija i programa tijela jedinica lokalne i područne (regionalne) samouprave i drugih proračunskih i izvanproračunskih korisnika u skladu s posebnim zakonom.

 Odluku o privremenom financiranju iz stavka 1. ovoga članka donosi do 31. prosinca Općinsko vijeća u skladu s posebnim zakonom na prijedlog općinskog načelnika, privremenog zamjenika načelnika ili povjerenika Vlade Republike Hrvatske.

 Ako do isteka roka privremenog financiranja nije donesen proračun financiranje se obavlja izvršavanjem redovitih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog općinskog načelnika, odnosno privremenog zamjenika općinskog načelnika u slučaju duže odsutnosti ili drugih razloga spriječenosti općinskog načelnika u obavljanju njegove dužnosti.

 U slučaju kad je raspušteno samo Općinsko vijeće, a općinski načelnik nije razriješen, do imenovanja povjerenika Vlade Republike Hrvatske, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik, odnosno privremeni zamjenika načelnika u slučaju duže odsutnosti ili drugih razloga spriječenosti općinskog načelnika u obavljanju njegove dužnosti.

Članak 86.

 Procjena godišnjih prihoda i primitaka, te utvrđeni iznosi izdataka i drugih plaćanja Općine iskazuju se u Proračunu Općine.

 Svi prihodi i primici Proračuna moraju biti raspoređeni u Proračunu i iskazani po izvorima iz kojih potječu.

 Svi izdaci Proračuna moraju biti utvrđeni u Proračunu i uravnoteženi s prihodima i primicima.

Članak 87.

 Proračun Općine i odluka o izvršenju Proračuna donosi se za proračunsku godinu i vrijedi za godinu za koju je donesen.

 Proračunska godina je razdoblje od dvanaest mjeseci, koja počinje 1. siječnja, a završava 31. prosinca.

Članak 88.

 Općinsko vijeće donosi Proračun za slijedeću proračunsku godinu na način i u rokovima propisanim zakonom.

 Ukoliko se Proračun za slijedeću proračunsku godinu ne može donijeti u propisanom roku, Općinsko vijeće donosi odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine.

Članak 89.

 Ako se tijekom proračunske godine smanje prihodi i primici ili povećaju rashodi i izdaci utvrđeni Proračunom, Proračun se mora uravnotežiti sniženjem predviđenih rashoda i izdataka ili pronalaženjem novih prihoda i primitaka.

 Uravnoteženje Proračuna provodi se izmjenama i dopunama Proračuna po postupku propisanom za donošenje proračuna.

Članak 90.

 Ukupno materijalno i financijsko poslovanje Općine nadzire Općinsko vijeće.

 Zakonitost, svrhovitost i pravodobnost korištenja proračunskih sredstava Općine nadzire Ministarstvo financija.

Članak 91.

 Općina će sukladno odredbama zakona kojim se uređuje planiranje, izrada, donošenje i izvršavanje proračuna te uputama i drugim aktima tijela državne uprave nadležnog za financije na mrežnim stranicama Općine objaviti informacije o trošenju proračunskih sredstava tako da su informacije lako dostupne i pretražive.

XII. AKTI OPĆINE

Članak 92.

 Općinsko vijeće na temelju prava i ovlaštenja utvrđenih zakonom i ovim Statutom donosi Statut, Poslovnik o radu, Proračun, odluku o izvršavanju Proračuna, odluke i druge opće akte i zaključke.

 Općinsko vijeće donosi rješenja i druge pojedinačne akte, kada u skladu sa zakonom rješava o pojedinačnim stvarima.

Članak 93.

 Općinski načelnik u poslovima iz svog djelokruga donosi odluke, zaključke, pravilnike, te druge akte kada je za to ovlašten zakonom, ovim Statutom ili općim aktom Općinskog vijeća.

Članak 94.

 Radna tijela Općinskog vijeća donose zaključke i preporuke.

Članak 95.

 Općinski načelnik osigurava izvršenje općih akata na način i u postupku propisanom ovim Statutom, te obavlja nadzor nad zakonitošću rada Jedinstvenog upravnog odjela.

Članak 96.

 Jedinstveni upravni odjel u izvršavanju općih akata Općinskog vijeća i Općinskog načelnika donosi pojedinačne akte kojima rješava o pravima, obvezama i pravnim interesima fizičkih i pravnih osoba (upravne stvari).

 Protiv pojedinačnog akta iz stavka 1. ovog članka može se izjaviti žalba nadležnom upravnom tijelu Koprivničko-križevačke županije.

 Na donošenje pojedinačnih akata shodno se primjenjuju odredbe Zakona o općem upravnom postupku i drugih propisa.

 U izvršavanju općih akata Općinskog vijeća i Općinskog načelnika pojedinačne akte donose i pravne osobe kojima su odlukom Općinskog vijeća i Općinskog načelnika, u skladu sa zakonom, povjerene javne ovlasti.

Članak 97.

 Nadzor zakonitosti pojedinačnih neupravnih akata koje donose u samoupravnom djelokrugu Općinsko vijeće i Općinski načelnik obavljaju nadležna tijela državne uprave, svako u svojem djelokrugu, sukladno posebnom zakonu.

 Protiv pojedinačnih akata Općinskog vijeća i Općinskog načelnika kojima se rješava o pravima obvezama i pravnim interesima fizičkih i pravnih osoba, ako posebnim zakonom nije drugačije propisano, ne može se izjaviti žalba, već se može pokrenuti upravni spor.

Članak 98.

 Nadzor nad zakonitošću općih akata Općinskog vijeća u njegovom samoupravnom djelokrugu obavljaju tijela državne uprave, svako u svom djelokrugu.

Članak 99.

 Detaljnije odredbe o aktima Općinskog vijeća i postupku donošenja akata utvrđuje se Poslovnikom Općinskog vijeća.

Članak 100.

 Opći akti se prije nego što stupe na snagu objavljuju u «Službenom glasniku Koprivničko-križevačke županije».

 Opći akti stupaju na snagu osmog dana od dana objave, osim ako nije zbog osobito opravdanih razloga, općim aktom propisano da opći akt stupa na snagu prvog dana od dana objave.

 Opći akti ne mogu imati povratno djelovanje.

## XIII. JAVNOST RADA

Članak 101.

 Rad Općinskog vijeća, Općinskog načelnika i Jedinstvenog upravnog odjela je javan.

 Predstavnici udruga građana, građani i predstavnici medija mogu pratiti rad Općinskog vijeća u skladu s odredbama Poslovnika Općinskog vijeća.

 Sjednicama Općinskog vijeća prisustvuje općinski načelnik.

 Na sjednicama Općinskog vijeća glasuje se javno, ako Općinsko vijeće ne odluči da se, u skladu s Poslovnikom Općinskog vijeća ili drugim općim aktom, o nekom pitanju glasuje tajno.

 Sjednice Općinskog vijeća mogu se sazvati i elektroničkim putem.

 U slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.

Članak 102.

 Javnost rada Općinskog vijeća osigurava se:

* javnim održavanjem sjednica,
* izvještavanjem i napisima u tisku i drugim oblicima javnog priopćavanja,
* objavljivanjem općih akata i drugih akata u «Službenom glasniku Koprivničko-križevačke

županije» i na mrežnim stranicama Općine.

Javnost rada Općinskog načelnika osigurava se:

* izvještavanjem i napisima u tisku i drugim oblicima javnog priopćavanja,
* objavljivanjem općih akata i drugih akata u «Službenom glasniku Koprivničko-križevačke

županije» i na mrežnim stranicama Općine.

Javnost rada Jedinstvenog upravnog odjela osigurava se izvještavanjem i napisima u tisku i

drugim oblicima javnog priopćavanja.

## XIV. SPREČAVANJE SUKOBA INTERESA

Članak 103.

 Način djelovanja Općinskog načelnika u obnašanju javnih dužnosti uređen je posebnim zakonom.

Članak 104.

 Općinsko vijeće posebnom odlukom propisuje tko se smatra lokalnim dužnosnikom u obnašanju javne vlasti te uređuje sprečavanje sukoba interesa između privatnog i javnog interesa u obnašanju javne vlasti.

## XV. PRIJELAZNE I ZAVRŠNE ODREDBE

Članak 105.

 Prijedlog za promjenom Statuta može podnijeti jedna trećina članova Općinskog vijeća, Općinski načelnik i Odbor za Statut i Poslovnik Općinskog vijeća.

 Prijedlog mora biti obrazložen, a podnosi se predsjedniku Općinskog vijeća.

 Općinsko vijeće većinom glasova svih članova Općinskog vijeća odlučuje da li će pristupiti raspravi o predloženoj promjeni Statuta.

 Ako se ni nakon ponovljene rasprave ne donese odluka da će se pristupiti raspravi o predloženoj promjeni, isti prijedlog se ne može ponovno staviti na dnevni red Općinskog vijeća, prije isteka roka od šest mjeseci od dana zaključivanja rasprave o prijedlogu.

Članak 106.

 Odluke i drugi opći akti doneseni na temelju Statuta Općine Sveti Ivan Žabno („Službeni glasnik Koprivničko-križevačke županije“ broj 10/13, 2/18. i 6/20) i zakona uskladit će se s odredbama ovog Statuta i zakona kojim se uređuje pojedino područje u zakonom propisanom roku.

Članak 107.

 Danom stupanja na snagu ovog Statuta prestaje važiti Statut Općine Sveti Ivan Žabno („Službeni glasnik Koprivničko-križevačke županije“ broj 10/13, 2/18. i 6/20).

Članak 108.

 Ovaj Statut stupa na snagu osmog dana od dana objave u «Službenom glasniku Koprivničko-križevačke županije».

OPĆINSKO VIJEĆE

OPĆINE SVETI IVAN ŽABNO

KLASA: 012-03/21-01/01

URBROJ: 2137/19-02/1-21-1

Sveti Ivan Žabno, 16. veljače 2021.

 PREDSJEDNIK:

 Krešimir Habijanec